שרת הבינוי והשיכון, יפעת שאשא-ביטון (הליכוד), חשפה לבקשת "שקוף" את יומן הפגישות שלה לחודשים יולי-נובמבר 2019. מקריאת היומן, השקוף והמפורט מאוד, עולה כי מתחילת השנה נפגשה שאשא-ביטון עם 36 ראשי רשויות המקושרים למפלגת כולנו או לליכוד, והשתתפה בסיור בנושא בטיחות בבנייה - עם מנהלת חברה שבאתריה נהרגו 6 פועלים השנה 
שרת הבינוי והשיכון, יפעת שאשא-ביטון, נכנסה לתפקידה במשרד בינואר 2019. לפי יומנה, שמפורסם במלואו בעקבות בקשת "שקוף", עולה כי יצאה לסיורים רבים ברחבי הארץ, השתתפה בלפחות 20 כנסים מפלגתיים עם שר האוצר משה כחלון, ונפגשה פעמים רבות עם ראשי רשויות, וכן עם יועצי תקשורת ועיתונאים. מאז תחילת השנה נהרגו 45 פועלי בניין בתאונות עבודה – עליה מהשנה שעברה, בה נהרגו 39 פועלים. השרה השתתפה בשני אירועים בלבד בנושא בטיחות בענף הבנייה. האחד – כנס של לשכת הקבלנים בישראל, והשני – "סיור אתרי בטיחות" שנערך באוגוסט השנה. הסיור נערך לבקשת קבלנים, בהם רונית שבירו, שמנהלת עם בן זוגה רמי את חברת הבנייה "רמי שבירו", באתריה נהרגו 6 פועלי בניין מתחילת השנה. חודש לאחר אותו סיור, נהרג פועל בניין באתר בנייה בבעלות החברה, ורמי שבירו נעצר בחשד לגרימת מוות ברשלנות.  עם זאת, לטענת משרד השיכון קידמה השרה צעדים לצמצום התאונות באתרי הבנייה – בהם יוזמה לתיקון חקיקה שתאפשר לרשם הקבלנים לשלול רשיון של קבלן ל-30 יום, במידה ונהרג פועל בתאונה באתר שבאחריותו. השרה שאשא-ביטון חברה במפלגת כולנו, ויחד עם סיעתה חברה בבחירות האחרונות לליכוד. לפי יומנה, מאז תחילת כהונתה בתפקיד נפגשה השרה עם 55 ראשי רשויות לפחות, בסיורים שערכה ברחבי הארץ. 36 מתוכם מזוהים עם מפלגת כולנו או עם הליכוד, רצו למועצה מטעמן או שהינם מקורבים לשר משה כחלון או לראש הממשלה נתניהו. בבחירות לרשויות המקומיות שנערכו ב-2018, נבחרו 14 נציגי מפלגת כולנו לכהן כראשי רשויות – עם 12 מהם נפגשה השרה שאשא-ביטון מאז ינואר. עם תומר גלאם למשל, ראש עיריית אשקלון הנבחר שהיה מועמד כולנו בבחירות למועצה, נפגשה השרה 4 פעמים. יומנה של שאשא-ביטון שקוף ומפורט במיוחד: בעוד ששרות ושרים אחרים נוהגים להשחיר שורות ביומני הפגישות שלהם על מנת להסתיר מידע מהציבור, ביומן שרת הבינוי והשיכון אין אף לא השחרה אחת, וכולו פתוח לעיון הציבור. מקריאת היומן ניתן לראות שאף שכל כהונתה של שאשא ביטון התקיימה בפגרה, רוב ימי העבודה שלה ארוכים ועמוסים, ומלאים בפעילות בשטח. להשקפת יומני הפגישות חשיבות רבה: היא תורמת להגברת האמון של הציבור בנבחרות ונבחרי הציבור, מאפשרת לו לפקח על עבודתם ויכולה לצמצם בהמשך פגישות לא רצויות – למשל עם לוביסטים או בעלי עניין אחרים: אם ח"כים יידעו שהציבור צופה בלו"ז שלהם, הם יחשבו פעמיים עם מי הם נפגשים. "מאז כניסתה לתפקיד, מקיימת השרה פגישות עבודה עם ראשי רשויות, בנושאים הנוגעים לפעילות המשרד בהם מחיר למשתכן, פינוי-בינוי, דיור ציבורי ועוד. פגישות אלה נועדו לסייע בקידום תכניות, בהסרת חסמים, בזירוז הליכים ובמתן מענה לאתגרים ולצרכים הייחודיים בכל עיר, בתחומים שתחת אחריות וסמכות השרה. המפגשים עם ראשי הרשויות או מי מטעמם מתקיימים בלשכתה או במסגרת סיור ברשות עצמה". לדבריה, "נושא הבטיחות באתרי הבנייה אומנם נמצא תחת אחריות ישירה של משרד העבודה והרווחה אך למרות זאת, שרת הבינוי והשיכון לא עמדה מנגד ולאור העלייה במספר הקורבנות כתוצאה מתאונות בענף הבנייה, נרתמה לצמצום התופעה במקומות בהם משרד הבינוי והשיכון יכול להשפיע ולתרום את תרומתו. כך למשל, קודם במשרד תזכיר החוק המדובר. בנוסף, הוכנס רכיב של בטיחות במכרזי ביצוע תשתיות והוגברה פעילות המשרד בכל הקשור להכשרת העובדים בענף בנושא הבטיחות".עוד הוסיפה כי "סיור אתרים בנושא בטיחות התקיים באוגוסט האחרון לבקשת הקבלנים עם הנהלת התאחדות הקבלנים בוני הארץ לנוכח הצעדים שביקשה השרה לנקוט בנושא זה. השרה והגורמים המקצועיים במשרד מנהלים שיח רציף מול ההתאחדות במטרה לגבש צעדים נוספים לצמצום ממדי התופעה". 